พรุ่งนี้! ชวนสังเกตการณ์คดีไต่สวนการตาย ‘บุ้ง เนติพร’ ที่ศาลจังหวัดธัญบุรี
.
วันพรุ่งนี้ (13 ม.ค. 2568) เวลา 13.30 น. ที่ห้องพิจารณาคดีที่ 2 ศาลจังหวัดธัญบุรีนัดหมายไต่สวนการตายของ “บุ้ง” เนติพร (สงวนนามสกุล) นักกิจกรรมทางการเมืองกลุ่มทะลุวัง วัย 28 ปี กรณีเสียชีวิตระหว่างอยู่ในความควบคุมของกรมราชทัณฑ์ หลังศาลอาญากรุงเทพใต้สั่งจำคุก 1 เดือนในคดีละเมิดอำนาจศาล และถูกถอนประกันในคดีมาตรา 112 กรณีทำโพลสำรวจความเดือดร้อนจากขบวนเสด็จ ทำให้เธอถูกคุมขังมาตั้งแต่วันที่ 26 ม.ค. 2567 และเสียชีวิตลงในวันที่ 14 พ.ค. 2567
.
.
สำหรับคำร้องขอไต่สวนการตายของบุ้งนั้น มีพนักงานอัยการจังหวัดธัญบุรีเป็นผู้ร้อง ลงวันที่ 4 พ.ย. 2567 ซึ่งเป็นไปตามประมวลกฎหมายพิจารณาความอาญา มาตรา 150 ระบุไว้ว่า ในกรณีที่เกิดการเสียชีวิตระหว่างอยู่ในการควบคุมตัวของเจ้าพนักงาน เมื่อพนักงานอัยการได้รับสำนวนชันสูตรพลิกศพแล้ว ให้ทำคำร้องขอต่อศาลชั้นต้นแห่งท้องที่ที่ศพนั้นอยู่ เพื่อให้ศาลทำการไต่สวนและทำคำสั่งแสดงว่าผู้ตายคือใคร ตายที่ไหน เมื่อใด และถึงเหตุและพฤติการณ์ที่ตาย ถ้าตายโดยคนทำร้ายให้กล่าวว่าใครเป็นผู้กระทำร้ายเท่าที่จะทราบได้
.
คำร้องขอไต่สวนการตายระบุโดยสรุปว่า เมื่อวันที่ 14 พ.ค. 2567 เวลาประมาณ 11.12 น. “บุ้ง” เนติพร ที่ถูกต้องขังอยู่ในเรือนจำ โดยอยู่ในความควบคุมของเจ้าพนักงาน ได้ถึงแก่ความตายและได้ทำการชันสูตรพลิกศพแล้ว จึงยื่นคำร้องมาเพื่อให้ศาลทำการไต่สวน และทำคำสั่งแสดงว่า ผู้ตายคือใคร ตายที่ไหน เมื่อใด และเหตุผลและพฤติการณ์ที่ตาย
.
ย้อนไปเมื่อวันที่ 26 ม.ค. 2567 บุ้งถูกศาลอาญากรุงเทพใต้ลงโทษจำคุก 1 เดือน ในคดีละเมิดอำนาจศาล จากกรณีเหตุในบริเวณศาลในวันฟังคำพิพากษาคดีมาตรา 112 ของ “โฟล์ค” สหรัฐ สุขคำหล้า และในวันเดียวกันนั้น ศาลอาญากรุงเทพใต้ยังได้มีคำสั่งเพิกถอนการประกันบุ้ง ในคดีมาตรา 112 กรณีทำโพลสำรวจความเดือดร้อนจากขบวนเสด็จที่บริเวณห้างสยามพารากอน หลังพนักงานสอบสวน สน.ปทุมวัน ยื่นคำร้องขอถอนประกันตัว และศาลเห็นว่าพยานหลักฐานยืนยันได้ว่าบุ้งเข้าร่วมชุมนุมและพ่นสีหน้ากระทรวงวัฒนธรรม เรียกร้องให้ถอดเนาวรัตน์ พงษ์ไพบูลย์ ออกจากการเป็นศิลปินแห่งชาติ
.
ต่อมา ภายหลังการถูกคุมขังในทัณฑสถานหญิงกรุงเทพฯ ในวันที่ 27 ม.ค. 2567 บุ้งได้ปฏิบัติการอดอาหารและน้ำประท้วง โดยมี 2 ข้อเรียกร้อง คือ
1) ปฏิรูปกระบวนการยุติธรรม
2) จะต้องไม่มีคนเห็นต่างทางการเมืองถูกคุมขังอีก
.
ระหว่างอดอาหารประท้วง เธอได้ถูกนำตัวไปรักษาที่ทัณฑสถานโรงพยาบาลราชทัณฑ์ ก่อนจะเสียชีวิตลงในวันที่ 14 พ.ค. 2567 โดยทางโรงพยาบาลราชทัณฑ์ได้พยายามส่งตัวบุ้งไปที่โรงพยาบาลธรรมศาสตร์ แต่เมื่อไปถึงโรงพยาบาลเธอไม่มีสัญญาณชีพแล้ว
.
ข้อเท็จจริงในการเสียชีวิตของบุ้งยังคลุมเครือว่าสาเหตุการตายเนื่องจากสาเหตุใด แพทย์ทัณฑสถานโรงพยาบาลราชทัณฑ์ได้ให้ความช่วยเหลือได้ถูกต้องตามมาตรฐานแล้วหรือไม่ รวมทั้งทำให้การทำสำนวนการชันสูตรพลิกศพไปอยู่ในอำนาจของเจ้าหน้าที่ตำรวจ สภ.คลองหลวง แทนที่จะอยู่ในพื้นที่ของทัณฑสถานโรงพยาบาลราชทัณฑ์
.
พรุ่งนี้ (13 ม.ค. 2568) ศูนย์ทนายความฯ จึงเชิญชวนสื่อมวลชนและประชาชนที่สนใจเข้าร่วมการสังเกตการณ์การไต่สวนการตายของ “บุ้ง” เนติพร เพื่อยืนหยัดในเจตจำนงค์และร่วมค้นหาความจริงเกี่ยวกับความตายของบุ้งที่ห้องพิจารณาคดีที่ 2 ของศาลจังหวัดธัญบุรี
.
.
📌 อ่านข่าวบนเว็บไซต์: